KOMISIJOS SPRENDIMAS
2005 m. lapkričio 15 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hemotopoetinės nekrozės (IHN) - paplitimą, sąrašus, I ir II priedus
(pranešta dokumentu Nr. C(2005) 4394)
(Tekstas svarbus EEE)
(2005/813/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 ir 6 straipsnius,
kadangi:
(1)
Komisijos sprendime 2002/308/EB (2) pateikiamas patvirtintų zonų ir patvirtintų žuvininkystės ūkių, esančių nepatvirtintose zonose, atsižvelgiant į tam tikras žuvų ligas, sąrašas.
(2)
Italija pateikė patvirtinamuosius dokumentus, siekdama gauti patvirtintų zonų, kuriose neužfiksuota virusinės hemoraginės septicemijos (VHS) ir infekcinės hematopoetinės nekrozės (IHN) atvejų, statusą tam tikroms jos teritorijoje esančioms zonoms. Pateikti dokumentai rodo, kad šios zonos atitinka Direktyvos 91/67/EEB 5 straipsnyje apibrėžtus reikalavimus. Todėl jos atitinka patvirtintų zonų statuso reikalavimus ir turėtų būti įtrauktos į patvirtintų zonų sąrašą.
(3)
Suomija pateikė patvirtinamuosius dokumentus, siekdama gauti patvirtintų zonų, kuriose neužfiksuota virusinės hemoraginės septicemijos (VHS) ir infekcinės hematopoetinės nekrozės (IHN) atvejų, statusą toms jos teritorijos dalims, kurioms netaikomos specialios likvidavimo priemonės, kurių buvo imtasi po VHS protrūkių tam tikrose pakrantės zonose. Po Komisijos tarnybų atstovų ir Suomijos atstovų susitikimo 2005 m. liepos 5 d. Suomija atsiėmė savo prašymą pripažinti, kad jos pakrančių regionuose neužfiksuota VHS atvejų. Pateikti dokumentai rodo, kad visa Suomijos teritorija atitinka Direktyvos 91/67/EEB 5 straipsnio reikalavimus dėl IHN, o jos žemyninės teritorijos dalis atitinka minėto straipsnio reikalavimus dėl VHS. Todėl šios Suomijos teritorijos dalys atitinka patvirtintų zonų, kuriose neužfiksuota VHS ir IHN atvejų, statuso reikalavimus ir turėtų būti įtrauktos į patvirtintų zonų sąrašą.
(4)
Kadangi keletas Suomijos vandens baseinų siekia Rusiją, suteikus patvirtintą statusą Suomija turėtų išlaikyti aukštą priežiūros lygį tuose vandens baseinuose pagal Komisijos sprendimu 2003/634/EB (3) patvirtintą programą.
(5)
Austrija, Prancūzija, Vokietija ir Italija pateikė patvirtinamuosius dokumentus, siekdamos gauti nepatvirtintoje zonoje esančio patvirtinto ūkio, kuriame neužfiksuota VHS ir IHN atvejų, statusą tam tikriems ūkiams jų teritorijoje. Pateikti dokumentai įrodo, kad šie ūkiai atitinka Direktyvos 91/67/EEB 6 straipsnyje keliamus reikalavimus. Todėl jie turi teisę į patvirtintų ūkių, esančių nepatvirtintoje zonoje, statusą ir turėtų būti įtraukti į patvirtintų ūkių sąrašą.
(6)
Italija pranešė apie IHN atvejus dviejuose ūkiuose, kurie anksčiau buvo laikomi neapsikrėtę ta liga. Tačiau ūkiuose nebuvo užfiksuota VHS ligos atvejų. Todėl šių ūkių nebegalima nurodyti Sprendime 2002/308/EB kaip neapsikrėtusių IHN liga.
(7)
Todėl reikėtų atitinkamai iš dalies pakeisti Sprendimą 2002/308/EB.
(8)
Šiame Sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/308/EB iš dalies keičiamas taip:
1)
I priedas yra pakeičiamas šio sprendimo I priede pateiktu tekstu;
2)
II priedas yra pakeičiamas šio sprendimo II priede pateiktu tekstu.
2 straipsnis
Šis sprendimas skirtas valstybėms narėms.
Priimta Briuselyje, 2005 m. lapkričio 15 d.